作者:劉將孫
標題:沁園春
內容:流水斷橋，壞壁春風，一曲韋娘。記宰相開元，弄權瘡痏，全家駱谷，追騎倉皇。彩鳳隨鴉，瓊奴失意，可似人間白麵郎。知他是，燕南牧馬，塞北驅羊。啼痕自訴衷腸。尚把筆低徊愧下堂。嘆國手無棋，危塗何策，書窗如夢，世路方長。青冢琵琶，穹廬笳拍，未比渠儂淚萬行。二十載，竟何時委玉，何地埋香。